1117 Budapest,
Pázmány Péter sétány 1/A., 2.64.
Tel: (1) 372-2701
E-mail: mafihe@mafihe.hu
honlap: http://www.mafihe.hu

 Magyar Fizikushallgatók Egyesülete
Alapítva 1988-ban, közhasznú szervezet,
az International Association for Physics Students magyarországi tagja.

Jegyzőkönyv

a Magyar Fizikushallgatók Egyesületének
2006. február 3-án tartott elnökségi üléséről

Jegyzőkönyvvezető: Karcsai Balázs

Időpont: 2006. február 3.
Helyszín: Budapest, Pázmány Péter sétány 1/A.

Melléklet: Jelenléti ív

Szavazati joggal jelen vannak: Zsom András, Karcsai Balázs, Visontai Dávid, Barta Veronika (4 fő). Tanácskozási joggal jelen van: Harangozó József Gábor.

Napirend:	1. Aktuális programok
		2. Egyebek

Az Elnökség a napirendet 4 igen szavazattal, egyhangúlag elfogadta.

1. Aktuális programok

CERN látogatás: Barta Veronika szervező elmondta, hogy a busz és a szállás meg van szervezve, a program meghirdetésre került a mafihés és budapesti levelezőlistákon. A jelentkezési határidő március 31., hamarosan elkészül a rendezvény plakátja is. Barta Veronika arra kérte a vidéki helyi bizottságokat, hogy segítsenek a program népszerűsítésében. A külsősöknek szervezendő CERN látogatással kapcsolatban Visontai Dávid főszervező úgy nyilatkozott, hogy a programok egyeztetése a végső stádiumba érkezett.

Nagy Szegedi Hétvége: Barta Veronika programfelelős elmondta, hogy a Szegedi Helyi Bizottság jelenleg is végzi a szervezési munkákat, a rendezvény Budapesten jól meg van hirdetve, ellenben a Debreceni Helyi Bizottsággal nincs megelégedve, ugyanis senki sem karolja fel az ügyet, csak egymásra mutogatás folyik. Az Elnökség 4 igen szavazattal, egyhangúlag úgy határozott, hogy az Egyesület a rendezvény alatt tartott nemzeti bizottsági ülésre a nemzeti bizottsági tagok és tisztségviselők leutazási- és szállásköltségeit összesen 15 000 Ft-tal támogatja.

Törökországi napfogyatkozás néző kirándulás: Zsom András szervező elmondta, hogy a jelentkezők csekély száma miatt jelenleg úgy néz ki, még egy 17 fős buszt sem tudnak majd megtölteni, így utánanéz az alternatív kiutazási lehetőségeknek.

Fizikatörténeti Labirintus: Zsom András főszervező szerint a labirintus plakátjainak tervei készülőben vannak. Egy kérdésre válaszolva elmondta, hogy a finanszírozás területén még semmilyen előrelépés nem történt, jövő héten újra felveszi a kapcsolatot a szponzorokkal. Azt is megemlítette, hogy szerinte érdemesebb lenne a posztereket habkartonra nyomtatni, egy fénymásoló cégnél ezt 160 000 Ft-ért vállalnák.

Kulturális csere: A csere norvég résztvevői és az első időpont már biztosak, a kérdés a magyar résztvevők kiléte és a magyarországi program. Barta Veronika programfelelősnek pontos információkra lenne szüksége, hogy meghirdethesse a rendezvényt. Visontai Dávid felvetette, hogy a kulturális cserét először csak szűk körben hirdessük, Karcsai Balázs szerint azonban a Mafihe nem csak vezetőségi tagjainak szervez programokat, így a lehető legszélesebb körben kell azt meghirdetni a fizikushallgatók közt. Zsom András szerint, ha a szegediek és debreceniek is részt szeretnének venni a programban, utazzanak fel Budapestre.

2. Egyebek

A Mafihe irodába új fénymásoló érkezett, melynek bérleti díja 5 Ft / oldal (az előző fénymásoló bérleti díja 7 Ft / oldal volt), és jóval többet tud, mint az előző. A fénymásolási tarifák továbbra is ugyanazok maradnak: tagoknak 8 Ft / oldal, nem tagoknak 10 Ft / oldal.

Határozatok:

E060203/1: A Magyar Fizikushallgatók Egyesülete a nemzeti bizottsági tagoknak és tisztségviselőknek a február 18-i, szegedi nemzeti bizottsági ülés során felmerülő utazási- és szállásköltségeit összesen 15 000 Ft-tal támogatja.

Budapest, 2006. február 7.

Karcsai Balázs					Zsom András
         titkár						       elnök